Valke gryp dwelms van meer as R500 000 | Netwerk24
Valke gryp dwelms van meer as R500 000
Deur Marietjie Gericke 06 Desember 2018 18:32
Lede van die polisie se Valke het in Kaapstad op dwelms van meer as R500 000 beslag gelê, sê kapt. Philani Nkwalase, Valke-woordvoerder.
Hy sê sewe mense van tussen 20 en 60 jaar oud is in hegtenis geneem in ’n gesamentlike operasie van die Valke, misdaadintelligensie en die blitspatrollie nadat die dagga en Mandrax-tablette ontdek is.
Die dwelms waarop beslag gelê is.Foto: Verskaf
Die Valke het op ’n huis in Tafelsig in Mitchells Plain toegeslaan en beslag gelê op die dwelms wat ondergronds versteek was. Dit is in ’n drom op die parkeergebied gekry.
Nog dwelms en ’n onbekende bedrag geld is ook gevind in ’n kluis wat agter ’n skildery teen die muur versteek was.
Hulle sal Maandag op ’n aanklag van handel in dwelms in die landdroshof op Mitchells Plain verskyn.
Meer oor: Valke | Tafelsig | Kaapstad | Misdaad | Klopjag | Dwelms
Kokaïen-nes by OR Tambo oopgevlek
Dwelms: Gebruikers en handelaars moet feesseisoen fyntrap